Конкурси за стипендиите на фондация „Еврика“ 2020-2021 година

 За осемнадесета поредна година Фондация „ЕВРИКА“ ще определи студентите, които ще получават именни стипендии в размер на 2 300 лева годишно – вече в 11 области:

* Компютърни науки на името на Джон Атанасов;
* Математика на името на акад. Никола Обрешков;
* Изчислителна математика и математическо моделиране на името на акад. Благовест Сендов – нова стипендия;
* Физика на името на акад. Георги Наджаков;
* Химия и химични технологии на името на акад. Ростислав Каишев;
* Медицина и биология на името на акад. Методи Попов;
* Аграрни науки, вкл. ветеринарни науки и горско стопанство на името на акад. Дончо Костов;
* Инженерни науки в областта на електрониката, автоматизацията и електротехниката на името на акад. Димитър Мишев;
* Инженерни науки в областта на машиностроителните технологии на името на акад. Ангел Балевски;
* Строителство и архитектура на името на Кольо Фичето;
* Икономика на името на акад. Евгени Матеев.

 В резултат на постъпило целево дарение, за втора поредна година след конкурс и по правилата за отпускане на именни стипендии ще определим поредния носител на специална стипендия „Акад. Александър Теодоров – Балан“ в размер на 2 300 лв. за студент по българска филология и литература.

 Право на кандидатстване за именните стипендии на Фондация „ЕВРИКА“и стипендията „Акад. Александър Теодоров – Балан“ имат български студенти в български университети в определените области, съгласно наименованието на стипендиите, завършили най-малко втори курс от обучението си с успех по учебни години, не по-малък от мн. добър (5.00), и записани за редовно обучение в университетите по предвидения ред за учебната 2020\2021 година.

Повече информация може да намерите на: <https://www.evrika.org/?p=3742>